# **Einstaklingslæriætlan**

## **Endamál við einstaklingslæriætlanini**

Ein einstaklingslæriætlan er eitt heiti fyri eitt ella fleiri skjøl, kontaktlærararnir á serbreytunum gera fyri hvønn næming, tey eru kontaktlærarar hjá. Einstaklingslæriætlanin er eitt skrivligt skjal, sum inniheldur leypandi eftirmetingar av læri- og menningarmálum fyri næmingin í sambandi við kjarna- og ískoytisøkini frá *Námsskipan fyri Serbreyt*.

Einstaklingslæriætlanin skal bæði virka sum eitt innanhýsis skjal, sum styrkir grundarlagið fyri at skipa og tilrættisleggja undirvísing við støði í hvørjum einstøkum næmingi, og sum eitt amboð, sum skal vera grundarlag fyri samstarvinum millum skúla, næming og møguliga avvarðandi. Samstundis kann einstaklingslæriætlanin virka sum eitt felags skjal í skúlanum, sum ger tað møguligt at fylgja læring og menning hjá einstaka næminginum, bæði við skifti millum skúlaskeið, og tá starvsfólk fara frá, og onnur taka við.

Við einstaklingslæriætlanini er grundarlag fyri, at ein møguligur fundur millum starvsfólk, næming og avvarðandi kann taka støði í einari ítøkiligari lýsing av tí, næmingurin tekst við í skúlatíðini.

## **Krøv til einstaklingslæriætlanina**

### Einstaklingslæriætlanin skal

* Vera skrivlig
* Innihalda leypandi eftirmeting av tí, næmingurin tekst við í skúlatíðini, sæð í mun til kjarna- og ískoytisøkini í námsskipanini fyri serbreyt, her undir hóskandi eftirmetingar skipan.
* Innihalda eftirmetingar, sum so vítt møguligt eru skema við krossum
* Vísa ta leypandi eftirmetingina, starvsfólk hava gjørt, og sum verður tosað um við avvarðandi
* Innihalda upplýsingar um fjøltáttaðu menningina hjá næminginum
* Vera ein partur av regluligu kunningini millum skúlan og avvarðandi

### Einstaklingslæriætlanin kann

* Gevast til næmingin at taka við heim áðrenn skipaðu fundirnar við avvarðandi
* Brúkast víðari til aðrar eintaklingslæriætlanir og mál hjá viðkomandi næmingi
* Innihalda aðrar upplýsingar, sum hildið verður at hava týdning fyri menning og trivnað hjá næminginum í skúlatíðini
* Virka sum eitt arbeiðsskjal ímillum skúlarnar, um næmingar møguliga skiftir skúla

## **Øll trý kjarnaøkini og ískoytisøki**

Øll trý kjarnaøkini og ískoytisøkið vera tikin við, hetta fyri at vísa á, at øll økini hava líka stóran týdning fyri fjølbroyttu læringina og menningina hjá næminginum. Neyvleikin fyri økini kann tó vera ymiskur frá øki til øki, og tann einstaka einstaklingslæriætlanin nýtist ikki at hava upplýsingar frá øllum økjum við hvørja ferð.

## **Skjalprógv**

Tær upplýsingar, starvsfólkini samla saman sum ein partur av leypandi eftirmetingini, skapar eitt grundarlag fyri innihaldinum í einstaklingslæriætlanini. Skjalprógv kann t.d. vera

* Miðvísar eygleiðingar
* Notat frá samtalu við næmingin, bæði skipaðar og ikki skipaðar samtalur
* Skrivlig eftirmeting hjá starvsfólkunum
* Notat hjá starvsfólkunum

## **Ávegismál**

Eitt ávegismál er eitt mál, sum ábyrgdarin fyri ávísa fakið setir við støði í hvørjum einstøkum næmingi. Eitt ávegismál fyri ein næming er ikki neyðturviliga tað sama sum hjá einum øðrum næmingi.

## **Oyðubløðini til ávegismál fyri økini undir kjarna- og ískoytisøki**

Tey hugtøkini, sum vera nýtt í eftirmetingarskjølunum skulu stuðla uppundir møguleikan fyri menning framum at eftirmeta støðið. Hettar er valt út frá tí, at ávegismálini fevna um øll fýra árini, soleiðis at tann einstaki næmingurin við skúlaskeiðs enda, ella fyrst eftir fýra árum, kann væntast at hava nátt øll ávegismálini, og miðað verður eftir, at næmingurin tá kann fáa ein kross í ”Er farið til eftirmetingargongd”. Við byrjan av árinum verður tað vanligt at fáa kross í ”Er ikki á veg enn”. Tá ikki øll ávegismál byrja í senn, men leypandi yvir skúlaskeiðini, kann ein krossur verða settur í ”Verður ikki eftirmett í løtuni”

## **Oyðublaðið Eftirmetingargongd**

## Tey hugtøkini, sum vera nýtt í skjalinum Eftirmetingargongd, stuðla uppundir møguleikan fyri læring og menning øll 4 árini. Hugsast kann, at næmingurin byrjar eina eftirmetingargongd í fyrsta skúlaskeiði, og hann heldur áfram við at byggja uppá hesa eftirmetingargongdina øll 4 árini. Hugsast kann eisini, at næmingurin byrjar eina eftirmetingargongd eitt skúlaskeið og endar hesa í sama skúlaskeiði.